ActionSA wil ikoniese pretpark help redDurban Funworld. (Foto: Verskaf) ActionSA hoop om saam met die derdegenerasie-eienaar van die gewilde Durban Funworld-pretpark te werk om dié ikoniese park te red. Zwakele Mncwango, provinsiale voorsitter van ActionSA, gaan Dinsdag om 10:00 met die eienaar, Nic Steyn, vergader om die opsies vir die park te bespreek. Volgens Mncwango gaan Steyn onder andere verduidelik wat die uitdagings is wat hom met die eThekwini-munisipaliteit in die gesig staar. “Ons sal moontlike oplossings bespreek sodat die finale sluiting van die park vermy kan word,” sê hy. “ActionSA wil ook praat oor hoe hy van hulp kan wees om hierdie proses te vertraag en eindelik te skrap.” Maroela Media het vroeër berig dat die ikoniese pretpark se einde aangebreek het en die park op 1 Mei finaal sy deure gaan sluit. Dit kom nadat ŉ stryd met die eThekwini-munisipaliteit, eienaar van die grond waarop die pretpark al dekades lank geleë is, dit onmoontlik gemaak het om die pretpark se wiele aan die rol te hou. Dit het onlangs aan die lig gekom dat die huurkontrak tussen die munisipaliteit en Steyn beëindig is. Die eThekwini-munisipaliteit het vroeër gesê hy het “groot planne” vir die perseel waarop die park geleë is. “Een van die vele opsies wat die stad vir die terrein ondersoek het, was om die pretpark deel van uShaka Marine World te maak, maar dit het deur die mat geval,” het Musa Mbhele, eThekwini se stadsbestuurder, gesê. Volgens die munisipaliteit was Steyn nie bereid om die finansiële inligting te verskaf wat uShaka Marine World in staat sou stel om ŉ ingeligte besluit te neem nie. Die munisipaliteit werk tans aan ŉ tenderproses om potensiële ontwikkelaars te kry sodat die Funworld-terrein opgeknap kan word. Die DA in eThekwini glo egter dat die munisipaliteit se planne net tot die verdere verval van Durban gaan bydra.